PERUSTELUT

1.Ehdotuksen kohde

Tämä ehdotus koskee päätöstä kansainvälisen oliivineuvoston (IOC) jäsenneuvostossa unionin puolesta otettavan kannan vahvistamisesta Saudi-Arabian kuningaskunnan hallituksen liittyessä oliiviöljyä ja syötäväksi tarkoitettuja oliiveja koskevaan kansainväliseen sopimukseen, jäljempänä ’sopimus’.

2.Ehdotuksen tausta

2.1.Oliiviöljyä ja syötäväksi tarkoitettuja oliiveja koskeva kansainvälinen sopimus

Oliiviöljyä ja syötäväksi tarkoitettuja oliiveja koskevan kansainvälisen sopimuksen, jäljempänä ’sopimus’, tarkoituksena on i) saavuttaa yhdenmukaisuus oliiviöljyjen, oliivin puristemassaöljyjen ja syötäväksi tarkoitettujen oliivien fysikaalis-kemiallisiin ja aistinvaraisiin ominaisuuksiin liittyvässä kansallisessa ja kansainvälisessä lainsäädännössä, jotta voitaisiin ehkäistä kaupan esteitä, ii) harjoittaa fysikaalis-kemiallisten ja aistinvaraisten ominaisuuksien testaukseen liittyvää toimintaa, jotta saataisiin lisää tietoa oliivituotteiden koostumuksesta ja laatuominaisuuksista ja voitaisiin sen myötä konsolidoida kansainvälisiä standardeja, ja iii) lujittaa kansainvälisen oliivineuvoston roolia huippuosaamisen foorumina kansainvälisessä tiedeyhteisössä oliivien ja oliiviöljyn alalla.

Sopimuksen uusittu versio tuli voimaan 1. tammikuuta 2017.

Euroopan unioni on sopimuksen osapuoli.

2.2.Jäsenneuvosto

Kansainvälisen oliivineuvoston jäsenneuvosto, jäljempänä ’jäsenneuvosto’, on kansainvälisen oliivineuvoston ylin vallankäyttäjä ja päätöksentekoelin. Se käyttää kaikkia toimivaltuuksia ja vastaa kaikista tehtävistä, jotka ovat tarpeen sopimuksen tavoitteiden saavuttamiseksi. Sopimuksen osapuolena Euroopan unioni on kansainvälisen oliivineuvoston jäsen ja edustettuna jäsenneuvostossa. Jäsenneuvoston päätökset uuden jäsenen liittymisestä tehdään yksimielisesti. Sopimuksen 10 artiklan 4 kohdan b alakohdassa määrätään, että jos yksimielisyyteen ei päästä jäsenneuvoston puheenjohtajan asettamassa määräajassa, jäseniä pyydetään äänestämään päätöksestä. Päätös katsotaan hyväksytyksi, kun se on saanut äänet vähintään jäsenten enemmistöltä, jonka osuus on vähintään 86 prosenttia jäsenten osallistumiskiintiöistä.

Kansainvälisessä oliivineuvostossa on nykyään 18 jäsentä, ja Euroopan unionilla on 678 osallistumiskiintiötä yhteensä 1 000:sta.

2.3.Jäsenneuvoston suunnitellut säädökset

Koska Saudi-Arabian kuningaskunta jätti 8. maaliskuuta 2022 virallisen hakemuksen sopimukseen liittymisestä, jäsenneuvoston odotetaan tekevän jossakin sen tulevassa kokouksessa tai jäsenneuvoston kirjeenvaihdolla tapahtuvassa päätöksentekomenettelyssä päätöksen Saudi-Arabian kuningaskunnan liittymisestä.

Suunnitellun säädöksen tarkoituksena on vahvistaa Saudi-Arabian kuningaskunnan sopimukseen liittymisen ehdot sopimuksen 29 artiklan mukaisesti.

Suunnitellusta säädöksestä tulee sopimuksen osapuolia sitova, sillä se muuttaa päätöksenteon tasapainoa jäsenneuvostossa sellaisten päätösten osalta, jotka tehdään sopimuksen 10 artiklan 4 kohdan mukaisesti ilman yksimielisyyttä.

3.Unionin puolesta otettava kanta

Vaikka oliiviöljyn vuosituotanto Saudi-Arabian kuningaskunnassa on edelleen vähäistä, oliiviöljyn kulutus on kasvanut tasaisesti viime vuosikymmenen aikana. Myös syötäväksi tarkoitettujen oliivien vuosituotanto on vähäistä Saudi-Arabian kuningaskunnassa, mutta niiden kulutus on huomattavasti suurempi.

Maa-, metsä- ja kalatalouden lisäarvon (% suhteessa BKT:hen) ilmoitettiin Saudi-Arabiassa olevan 2,6 prosenttia suhteessa BKT:hen vuonna 2020. Oliiviala on erityisesti maan luoteisosissa viime vuosikymmenen aikana kehittynyt huomattavasti.

Kun otetaan huomioon, että oliivialan tuotteiden kulutus on kasvussa Saudi-Arabian kuningaskunnassa ja että maa aikoo kehittää myös tuotantoaan, Saudi-Arabian kuningaskunnan liittyminen sopimukseen tietyin ehdoin vahvistaa kansainvälistä oliivineuvostoa erityisesti siltä osin kuin on kyse yhdenmukaisuuden saavuttamisesta oliivituotteiden ominaisuuksiin liittyvässä kansallisessa ja kansainvälisessä lainsäädännössä kaupan esteiden ehkäisemiseksi. Liittyminen vastaa unionin politiikan tavoitteita Euroopan parlamentin ja neuvoston asetuksen (EU) N:o 1308/2013 II osan II osaston mukaisten maataloustuotteiden kaupan pitämistä koskevien vaatimusten osalta.